COM7 แรงเห่อแอปเปิล.!?
ปกติช่วงต้นเดือนก.ย.ของทุกปี หุ้นบริษัท คอมเซเว่น จำกัด (มหาชน) หรือ COM7 จะออกอาการดี๊ด๊าเป็นพิเศษ !! เนื่องจากเป็นเทศกาลเปิดตัว iPhone รุ่นใหม่
11 ก.ย. 2562

สำนักข่าวรัชดา
ปกติช่วงต้นเดือนก.ย.ของทุกปี หุ้นบริษัท คอมเซเว่น จำกัด (มหาชน) หรือ COM7 จะออกอาการดี๊ด๊าเป็นพิเศษ !! เนื่องจากเป็นเทศกาลเปิดตัว iPhone รุ่นใหม่
หุ้น COM7 จึงมักวิ่งแรลลี่เสมอ ในฐานะได้รับสิทธิ์การขายและมีร้าน Studio7 และ BaNANA ที่จำหน่ายสินค้าแบรนด์ Apple
แต่ปีนี้กลับดูเงียบ ๆ ไป แถมก่อนที่จะมีการเปิดตัว iPhone รุ่นใหม่ ราคาหุ้น COM7 กลับร่วง 2 วันติด ไม่เหมือนทุก ๆ ปีที่ผ่านมา
โดยวันจันทร์ที่ 9 ก.ย. ปิดตลาดที่ระดับ 25.25 บาท ลดลง 0.50 บาท หรือปรับลดลง 1.94%
ส่วนวันอังคารที่ 10 ก.ย. ปิดตลาดที่ระดับ 24.90 บาท ลดลง 0.35 บาท หรือปรับลดลง 1.39%
ขณะที่ช่วงดึกของวันอังคาร (10 ก.ย.) Apple เปิดตัว iPhone 3 รุ่นใหม่ คือ iPhone 11, iPhone 11 Pro และ iPhone 11 Pro Max ในราคาเริ่มต้นที่ 24,900 บาท, 35,900 บาท และ 39,900 บาท โดยจะวางจำหน่ายใน 30 ประเทศทั่วโลกวันศุกร์ที่ 20 ก.ย.นี้
แต่วานนี้ ราคาหุ้น COM7 กลับตอบสนองต่อข่าวดังกล่าวน้อยมาก…
โดยปิดตลาดที่ระดับ 25.25 บาท เพิ่มขึ้น 0.35 บาท หรือปรับเพิ่มขึ้น 1.41% ด้วยมูลค่าการซื้อขาย 216 ล้านบาท
ช่างน่าผิดหวังจริง ๆ !!
หรือว่า  iPhone จะไม่ขลังซะแล้ว ??
ต้องยอมรับว่า การมีคู่แข่ง ไม่ว่าจะเป็นซัมซุง หัวเว่ย ออปโป ที่ปัจจุบันพัฒนาลูกเล่นต่าง ๆ ได้แทบไม่แตกต่างกัน สามารถดึงลูกค้าไปจากอก iPhone ได้มากทีเดียว
บวกกับ iPhone รุ่นใหม่ ๆ ก่อนหน้านี้ราคาค่อนข้างสูง…เกินเอื้อม ส่งผลให้ยอดขายไม่เปรี้ยงเหมือนก่อน
จึงน่าจับตายอดขาย iPhone 3 รุ่นใหม่ที่ราคาถูกลงกว่าเดิมจะเปรี้ยงปร้างแค่ไหน ??
เร็ว ๆ นี้ คงได้รู้กัน…
ซึ่งถ้ายอดขาย iPhone รุ่นใหม่กระแสตอบรับดี ก็คงหนุนให้ผลงาน COM7 ปีนี้ยิ่งแจ่ม !!
หลังจากงวดไตรมาส 2/62 ถือว่าทำได้ดีกว่าที่คาดไว้ ฟาดกำไรสุทธิไป 294 ล้านบาท เพิ่มขึ้น 36.1% จากช่วงเดียวกันของปีก่อนที่มีกำไรสุทธิ 216 ล้านบาท และมีรายได้จากการขายและบริการ 7,751 ล้านบาท เพิ่มขึ้น 15% จากช่วงเดียวกันของปีก่อนที่มีรายได้จากการขายและบริการ 6,741 ล้านบาท
ส่งผลให้งวด 6 เดือนแรก ปี 2562 มีกำไรสุทธิ 544 ล้านบาท เพิ่มขึ้น 39.2% จากช่วงเดียวกันของปีก่อนที่มีกำไรสุทธิ 391 ล้านบาท และมีรายได้จากการขายและบริการ 15,369 ล้านบาท เพิ่มขึ้น 16.6% จากช่วงเดียวกันของปีก่อนที่มีรายได้จากการขายและบริการ 13,177 ล้านบาท
ทำให้นักลงทุนยิ้มแก้มปริไปตาม ๆ กัน
ขณะที่นักวิเคราะห์คาดการณ์กำไรสุทธิปี 2562 ของ COM7 จะเติบโต 17.5% เทียบกับช่วงเดียวกันของปีก่อน และปี 2563 โตต่อเนื่องที่ 15% เทียบกับช่วงเดียวกันของปีก่อน
แต่ถ้ายอดขาย iPhone แป้ก…มีโอกาสที่ผลงาน COM7 อาจไม่ปังอย่างที่หวังกันไว้
อันนี้ก็ตัวใครตัวมันละกันนะ…
…อิ อิ อิ…